જિંદગીનો કેવો અજાયબ ખેલ ! અરમાન સિધ્ધ થવાની ઘડી આવે અને સઘળાં અરમાન રાખમાં મળી જાય ! ‘ટ્રિનિટી’ ને નામે બજારમાં ખ્યાતિ મળી અને ત્યાંજ એ નામ ઝુંટવાઈ ગયું ! મહેનતના પાયા પર સમૃધ્ધિની ઇમારત ચણાય અને એ ઇમારતમાં વસવાનો વિચાર કરતા હોઈએ ત્યારે આખી ઇમારત ઘારાશાઈ જાય ! વિધિની કેવી તરકીબ ! નસીબ, તારો ખેલ કેવો અજબ ! કિસ્મત તારી કેવી દગાબાજી !‘ટોરેન્ટ’ ના નામે ફરી એકડે એકથી દવા-ઉત્પાદન વ્યવસાયમાં ઝુકાવવાનો સમય આવ્યો. ઉત્તમભાઈ રાત-દિવસ પુસ્તકોનું વાંચન કરતા હતા. એમાંથી લોકોની માંગ ધરાવતી દવાના ઉત્પાદનનો વિચાર કરતા હતા. વળી એ દવા બીજી કોઈ કંપની બજારમાં મુકે તે પહેલા ઉત્તમભાઈ બજારમાં મુકતા હતા. તેઓ માનતા કે બજારમાં બીજાઓ કરતાં એ પ્રકારની દવા સૌથી પહેલા મૂકવી એ પધ્ધતિ નવી દવાને અડધી સફળતા અપાવે છે ! પહેલો ઘા રાણાનો ! પહેલો આવે તે ફાવે ! જલારામ સોસયટીના મકાનમાં તેઓ ત્રણેક વર્ષ રહ્યા. આ સમયે એવું બનતું કે અમદાવાદના ચેક તે છાપીની બેંકમાં જમા કરાવતા હતા, આથી પૈસા લેવા માટે તેમને ઘણી વાર છાપી જવું પડતું હતું.